বাবার কবর হওয়ার পর, ওরা কিছুদিন গ্রামের বাড়িতে গিয়ে থেকেছিল। দাদা-দাদির আদরের শেষ ছিল না, গ্রামের সব মানুষই আদর করত। দাদা-দাদি ওখানেই থেকে যেতে বলেছিলেন। সম্পন্ন বাড়ি। ক্ষেতের প্রচুর ফসল। ফলের গাছঘেরা বসতবাড়ি। চৌচালা ঘর তিনটা। বড় ঘরের পাকা দেয়াল। বিশাল দহলিজ। বাড়ির সামনে দিঘি, প্রচুর মাছ। গ্রামে স্কুলও আছে। দরস উল্লাহর বড় ছেলে তরুণ বয়সে কে জানে কেন স্কুল পালিয়ে সেই যে বাড়ি থেকে চলে গিয়েছিলেন, কয়েক বছর তার কোনো খোঁজ পাওয়া যায়নি। মুক্তিযুদ্ধের পর, হুট করে আমেরিকা থেকে একবার বাংলাদেশ এসেছিলেন। দিনকয়েক থাকার পর ফিরেও গিয়েছিলেন